Man in tronk aangerand wat glo 9-jarige verkrag, verbrandGemeenskapslede betoog voor die Bellville-landdroshof waar die verdagte verskyn het. Foto: Nardus Engelbrecht/SAPA ŉ 27-jarige man van Kaapstad wat daarvan beskuldig word dat hy ŉ negejarige meisie van Delft verkrag en aan die brand gesteek het, het Dinsdag in die Bellville-landdroshof sy aansoek om borgtog teruggetrek. Die man het in ŉ volgepakte hof vol bekommerde inwoners voor landdros Cyril Kroutz verskyn. Hendrietta Bogopane-Zulu, adjunkminister van kinders, vroue en mense met gestremdhede, het ook die verrigtinge bygewoon. ŉ Vrou wat erg gehuil het, moes twee minute nadat die verrigtinge begin het, uit die hof vergesel word. Die man se regspan het bevestig dat hy sy borgtogaansoek terugtrek. Hulle het versoek dat die man in isolasie gehou word by die Goodwood-gevangenis, aangesien hy glo aangerand is en daar nuwe wonde aan sy gesig was. Dié versoek is toegestaan, aangesien regter Kroutz gesê het dit wil voorkom of die man se lewe in gevaar is. Kroutz het ook beslis dat die man onder mediese waarneming geplaas word. Die saak is tot 27 Maart uitgestel vir verdere ondersoek. Die man het glo ŉ week gelede die meisie langs die R300-snelweg verkrag waarna hy haar aan die brand gesteek het. Hy word aangekla van verkragting, seksuele aanranding, ontvoering en poging tot moord. Die Nasionale Vervolgingsgesag (NVG) het gesê die man se naam mag nie bekend gemaak word voordat hy gepleit het nie. Lees ook: Meisie steeds kritiek na sy verkrag, verbrand word Man wat 9-jarige glo verkrag, verbrand bly in aanhouding Negejarige verkrag, verbrand